बगुला (बाल कविता)
काकचेष्टा बकोध्यानम् ।
 छल जे विद्यार्थीक लक्षण । ।
 नमगर आ पातर छै टाङ्ग,
पीयर - मटिया कारी टाङ्ग ।
 माथ उज्जर, धऽर उज्जर,
लोल कारी या छै पीयर । ।
 माछ छै बड़ प्रिय जकरा, सएह बगुला मैथिलीमे । ।
 बगुला नञि छै एक रंगक,
नञि बनावट एक ढंगक ।
 बेसी अगबे साफ उज्जर,
बाध - खेत - पथार सौंसे,
भेटए हरदम धार काते ।
 वा कोनहु उत्थर जलाशय,
देखब कीड़ा - माछ ताकैत । ।
 *१ - संस्कृतमे "वक" या "बक" शब्दसँ जाहि चिड़ै समूहक बोध होइत अछि से मैथिलीमे "बगुला" कहबैत अछि ।
 *२ - बगुला नामक चिड़ै केर अन्तर्गत विभिन्न आकार - प्रकारक बहुत रास चिड़ै आबैत अछि । अंग्रेजीक हेरॉन (HERON) आ एग्रेट (EGRET) शब्दसँ बोध होइ बला सब चिड़ै मैथिलीमे "बगुला" कहबैत अछि । बेसीतर बगुला उज्जर रंगक होइत अछि पर किछु आन फेंट-फाँट रंगक सेहो । सब बगुलाक टाङ्ग पातर आ नमगर होइत अछि आ उड़बा काल अपन गर्दनि अन्दर सिकोड़ि कऽ (RETRACTED INWARD) रखैत अछि ।
 *३ - "बगुला टाङ्ग" माने कि नमगर टाङ्ग − ई मिथिलाक प्रशिद्ध कहबी सबमेसँ एक अछि ।
 *४ - माछ पकड़बाक लेल बगुलाक एकटक ध्यान, संयम आ तपस्या मिथिलामे आ तेँ मैथिली साहित्यमे उदाहरणक रूपमे बड़ प्रशिद्ध अछि ।
 "मवेशी बगुला" (CATTLE EGRET) पालतू चौपाया जानवर (जेना कि गाए, महींष) आदिक पीठ पर बैसि ओकर चाम परहक बाह्य परजीवी (ECTOPARASITES) कीड़ा सभकेँ खाए जाइत अछि । ई सहोपकारिता सम्बन्धक (SYMBIOTIC RELATIONSHIP) एकटा नीक उदाहरण थिक । एहिसँ बगुलाकेँ भोजन आ मवेशी सभकेँ परजीवीसँ मुक्ति भेटैत अछि ।
 मैथिली पाक्षिक इण्टरनेट पत्रिका "विदेह" केर 197म अंक (01 मार्च 2016) (वर्ष 9, मास 99, अंक 197) केर "बालानां कृते" स्तम्भमे प्रकाशित । 